Sag C-384/07

Wienstrom GmbH

mod

Bundesminister für Wirtschaft und Arbeit

(anmodning om præjudiciel afgørelse indgivet af Verwaltungsgerichtshof (Østrig))

»Statsstøtte — artikel 88, stk. 3, EF — støtte, der er erklæret forenelig med fællesmarkedet — retstvist mellem støttemodtageren og de nationale myndigheder vedrørende størrelsen af den ulovligt gennemførte støtte — den nationale rets rolle«

Domstolens dom (Anden Afdeling) af 18. december 2008 I ‐ 10395

Sammendrag af dom

Statsstøtte – påtænkte støtteforanstaltninger – tildeling af en støtte i strid med forbuddet i artikel 88, stk. 3, EF – Kommissionens senere beslutning, der erklærer støtten forenelig med fællesmarkedet

(Art. 88, stk. 3, EF)

Når et statsstøtteprojekt er anmeldt forskriftsmæssigt til Kommissionen og ikke er gennemført før Kommissionens beslutning, kan det gennemføres efter vedtagelsen af beslutningen, hvilket i givet fald kan medføre, at en periode, der ligger før beslutningen, er omfattet af foranstaltningen, der er erklæret forenelig med fællesmarkedet.

Når en støtte er tildelt en modtager i strid med artikel 88, stk. 3, sidste punktum, EF, kan den nationale ret efter anmodning fra en anden erhvervsdrivende, også efter vedtagelsen af en positiv kommissionsbeslutning, træffe afgørelse om gennemførelsesforanstaltningernes gyldighed og om tilbagesøgning af den tildelte økonomiske støtte. Selv om fællesskabsretten i et sådant tilfælde pålægger den nationale domstol at træffe passende foranstaltninger for effektivt at afhjælpe virkningerne af ulovligheden, pålægges den nationale domstol selv ikke i fraværet af særlige omstændigheder en forpligtelse til at anordne tilbagesøgning af hele den ulovlige støtte. Den nationale domstol skal i henhold til fællesskabsretten pålægge støttemodtageren at betale renter for den periode, hvor der forelå ulovlighed. Inden for rammerne af national ret kan den nationale domstol i givet fald endvidere anordne tilbagesøgning af ulovlig støtte, uden at dette har betydning for medlemsstatens ret til på et senere tidspunkt på ny at gennemføre støtten. Den kan endvidere foranlediges til at tage stilling til påstande om erstatning for tab lidt som følge af støtteforanstaltningens ulovlige karakter.

Fællesskabsretten er således i tilfælde af en ulovlig gennemførelse af en støtte, der efterfølges af en positiv beslutning fra Kommissionen, ikke til hinder for, at en støttemodtager for det første kan kræve udbetaling af den skyldige fremtidige støtte og for det andet kan beholde den støtte, der blev tildelt før en positiv beslutning, med forbehold af de konsekvenser, som følger af, at for tidligt udbetalt støtte er ulovlig. Det er således Kommissionens konstatering af, at en støtte er forenelig med fællesmarkedet, der er det afgørende kriterium for, om en støttemodtager kan få udbetalt støtte for en periode, der ligger før en positiv beslutning, eller om den pågældende kan beholde en støtte, som allerede er udbetalt.

Gennemførelsesforbuddet i henhold til artikel 88, stk. 3, sidste punktum, EF pålægger således ikke den nationale ret at afslå en ansøgning fra en modtager af støtte for så vidt angår det støttebeløb, som ville være skyldigt for perioden, der lå før en beslutning fra Kommissionen, der fastslår, at nævnte støtte er forenelig med fællesmarkedet.

(jf. præmis 26-31 og 39 samt domskonkl.)